Broj: 711-I-340-M-5/22-04-17

Zagreb, 27. siječnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Saše Horvata, općinskog načelnika Općine Šenkovec do 3. lipnja 2021.**,za davanjem mišljenja Povjerenstva, na 156. sjednici, održanoj 27. siječnja 2022., daje sljedeće:

**MIŠLJENJE**

1. **Sukladno odredbi članka 22. stavka 3. ZSSI/21-a obveznik Saša Horvat, općinski načelnik Općine Šenkovec do 3. lipnja 2021., može u razdoblju od 12 mjeseci nakon prestanka obnašanja dužnosti kao jedini imatelj udjela u vlasništvu trgovačkog društva Zavod za kontrolu kvalitete i conzulting d.o.o. obavljati funkciju direktora navedenog trgovačkog društva.**
2. **Obveznik može osobno izvršavati sadržaj upravljačkih prava koja proizlaze iz udjela u trgovačkom društvu Zavod za kontrolu kvalitete i conzulting d.o.o., jer ga odredba članka 19. stavka 1. ZSSI/21-a kojom je propisana obveza prijenosa upravljačkih prava ne obvezuje u razdoblju nakon prestanka obnašanja dužnosti.**

Obrazloženje

Zahtjev za davanjem mišljenja Povjerenstva podnio je obveznik Saša Horvat, općinski načelnik Općine Šenkovec do 3. lipnja 2021. U knjigama ulazne pošte Povjerenstva zahtjev je zaprimljen 5. siječnja 2022. pod poslovnim brojem 711-U-122-M-5/22-01-3, povodom kojeg se vodi predmet broj M-5/22.

Člankom 3. stavkom 1. podstavkom 34. ZSSI/21-a propisano je da općinski načelnici i njihovi zamjenici obveznici u smislu navedenog zakona, stoga je Saša Horvat povodom obnašanja dužnosti općinskog načelnika Općine Šenkovec dužan postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da je nakon održanih lokalnih izbora u svibnju 2021. prestao obnašati dužnost općinskog načelnika Općine Šenkovec te da je istu obnašao volonterski, slijedom čega nije imao pravo na naknadu, kao što je to bio slučaj kod općinskih načelnika koji su dužnost obnašali profesionalno. Navodi da je tijekom oba mandata općinskog načelnika 2013. – 2017. i 2017. – 2021. primao plaću za rad u trgovačkom društvu kojem je jedini osnivač te da u tom razdoblju nije obavljao funkciju direktora istog, kao i da je stupanjem na dužnost upravljačka prava koja proizlaze iz vlasništva nad poslovnim udjelom prenio na drugu osobu.

Nadalje iznosi kako iz odredbe članka 23. stavka 2. ZSSI/21-a proizlazi da svi obveznici koji su profesionalno obnašali dužnost nakon prestanka primanja naknade smiju ponovno biti odgovorne osobe (direktori) u trgovačkim društvima u kojima su prije obnašanja javne dužnosti bili zaposleni, pod uvjetom da ista trgovačka društva nisu stupala u poslovne odnose sa tijelom javne vlasti u kojem su obnašali dužnost.

Ističe da trgovačko društvo u kojem je zaposlen nije stupalo u poslovne odnose s Općinom Šenkovec u razdoblju u kojem je obnašao dužnost općinskog načelnika Općine Šenkovec te da je volonterski obnašao dužnost, iz čega također proizlazi da danom stupanja ZSSI/21-a na snagu može obavljati funkciju direktora tog društva te osobno izvršavati upravljačka prava prije isteka 12 mjeseci od prestanka iste dužnosti.

Obveznik traži mišljenje Povjerenstva može li odmah obavljati funkciju direktora trgovačkog društva kojem je jedini osnivač te osobno izvršavati upravljačka prava koja proizlaze iz vlasništva nad poslovnim udjelom u tom trgovačkom društvu.

Nakon izvršenog uvida u podatke nadležnog sudskog registra te utvrđivanja okolnosti da je obveznik Saša Horvat jedini imatelj udjela u trgovačkom društvu Zavod za kontrolu kvalitete i conzulting d.o.o., Povjerenstvo je dopisom 711-I-21-M-5/22-02-17 od 11. siječnja 2022. od Općine Šenkovec zatražilo očitovanje je li u razdoblju u kojem je obveznik obnašao dužnost općinskog načelnika Općine Šenkovec, postojao poslovni odnos Općine s navedenim trgovačkim društvom, ako jest je li istom prethodio javni natječaj ili postupak jednostavne nabave, što je bio predmet poslovnog odnosa, koliko je iznosila njegova vrijednost u svakoj godini eventualnog nastanka te je li obveznik Saša Horvat odlučivao ili poduzimao radnje koje se odnose na njegov nastanak, zajedno s dokumentacijom o navedenom poslovnom odnosu.

Općine Šenkovec, očitovala se dopisom, klasa: 401-01/22-01/1, urbroj: 2109/25-01-22-1 od 19. siječnja 2022., u kojem se navodi da u predmetnom razdoblju takav poslovni odnos nije postojao.

Sukladno članku 18. stavku 1. ZSSI/21-a, obveznici ne mogu biti članovi uprave ili upravnih odbora i nadzornih odbora trgovačkih društava niti mogu obavljati poslove upravljanja u poslovnim subjektima.

Prema odredbi članka 19. stavka 1. ZSSI/21-a obveznik koji ima 5 % i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijet će svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. ovoga Zakona, ili na posebno tijelo.

Člankom 22. stavkom 2. ZSSI/21-a propisano je da se obveze iz članka 18. Zakona primjenjuju na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu. Stavkom 3. istog članka Zakona propisano je da iznimno od stavka 2. toga članka, nakon prestanka dužnosti obveznici mogu obavljati funkcije u upravnim tijelima i nadzornim odborima te druge poslove upravljanja u poslovnim subjektima u kojima obveznik ima većinski udio u vlasništvu.

Ponajprije se utvrđuje da je odredbom članka 20. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI/11) u svezi s člankom 14. stavkom 1. Zakona, koji je bio na snazi do 25. prosinca 2021. godine, bila propisana beziznimna zabrana obavljanja funkcije direktora trgovačkog društva u razdoblju od 12 mjeseci od dana prestanka obnašanja dužnosti, dok su odredbama članka 22. i 23. ZSSI/21 u tom smislu propisane različite situacije koje se dovode u svezu s primanjem naknade plaće te postojanjem poslovnih odnosa, ali i s okolnošću vlasništva obveznika nad trgovačkim društvom.

Iz sadržaja zahtjeva za mišljenje proizlazi da obveznik Saša Horvat, sukladno članku 90.a Zakona o lokalnoj i područnoj (regionalnoj) samoupravi, nema pravo na naknadu plaće nakon prestanka obnašanja dužnosti, obzirom da je volonterski obnašao dužnost općinskog načelnika Općine Šenkovec, dok iz očitovanja Općine proizlazi da u razdoblju u kojem je obnašao navedenu dužnost nije postojao poslovni odnos iste Općine s trgovačkim društvom Zavod za kontrolu kvalitete i conzulting d.o.o., u kojem je obveznik jedini imatelj udjela.

Međutim, u ovom se slučaju ne primjenjuje odredba članka 18. stavka 1. ZSSI/21-a u pogledu zabrane članstva u upravi trgovačkog društva, koja sukladno članku 22. stavku 2. Zakona obvezuje tijekom razdoblja primanja naknade plaće nakon prestanka obnašanja dužnosti, kao niti ograničenje iz članka 23. stavka 2. ZSSI/21-a koje se odnosi na zasnivanje radnog odnosa u pravnoj osobi ako je ista bila u poslovnom odnosu s tijelom javne vlasti u kojem je obveznik obnašao dužnost, na koje se poziva obveznik u zahtjevu za mišljenjem.

Naime, u ovoj je situaciji mjerodavna odredba članka 22. stavka 3. ZSSI/21-a, kojom je obvezniku iznimno nakon prestanka mandata dopušteno obavljati funkciju u upravnim tijelima poslovnih subjekata u kojima obveznik ima većinski udio u vlasništvu, neovisno o okolnosti primanja naknade plaće i postojanju prethodnih poslovnih odnos, stoga obveznik Saša Horvat, kao jedini imatelj udjela u vlasništvu trgovačkog društva Zavod za kontrolu kvalitete i conzulting d.o.o., može po stupanju ZSSI/21-a na snagu obavljati funkciju direktora navedenog trgovačkog društva.

Nadalje, kako odredba članka 19. stavka 1. ZSSI/21-a koja se odnosi na prijenos upravljačkih prava koja proizlaze iz vlasništva nad poslovnim udjelom ne obvezuje nakon prestanka dužnost, a što je na identičan način bilo propisano i odredbama ZSSI/11-a, već isključivo za vrijeme njezina obnašanja, obveznik Saša Horvat može odmah preuzeti izvršavanje sadržaja upravljačkih prava koja proizlaze iz vlasništva nad udjelom u trgovačkom društvu Zavod za kontrolu kvalitete i conzulting d.o.o.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Saša Horvat, elektroničkom dostavom
2. Objava na internetskoj stranici Povjerenstva
3. Pismohrana